Akken daɣen zik mi ara taweḍ taqcict ɣer tizi n zwaǧ, ur tesɛi ara azref akken ad tefren win yebɣa wul-is neɣ win it-sarram win id-yewten di tewwurt i tikelt tamezwarut d win id lmektub-is, tarra-t tmerra ad tteṭef imi-is terra sbber d amɛiwen, tameṭṭut ula deg uxxam n urgaz-is ittuḥttem fella-s ad teḍfer tikli n uxxam-is, ilaq fella-as ad tteɣ awal ama yelha ama dirrit, acku tezga tezdeɣ-it tugdi seg urgaz-is d at uxxam-is ad d-ṭṭfen fell-as tamuɣli n ddir ad d-awi lɛer i uxxam-nsen, zik-nni tameṭṭut lbus-is d takswit n lqbayel d tmeḥremt akkud waggus ɣef ammas-is d umendil akken ad teffer amzur-is, akken daɣen llan-t tid ixeddmen taẓult akkud ljuz aladɣa di tegnatin n lfuruḥ maca tilmeẓyin ur ilaq ara ad xeddmen-t ala tid izewǧen s irgazen-nsent. Tameṭṭut di tallit taqburt mi ara tilli s taddist deg uxxam itteqabalen-t acku di tallit-nni ulac imejayen d tilawin yesnen i yettqabalen tid ad yarwen.